CELEX: 62013CN0090
Language: hu
Date: 2013-02-22 00:00:00
Title: C-90/13. P. sz. ügy: A Törvényszék (harmadik tanács) T-392/09. sz., 1. garantovaná a.s. kontra Európai Bizottság ügyben 2012. december 12-én hozott ítélete ellen az 1. garantovaná a.s. által 2013. február 22-én benyújtott fellebbezés

20.4.2013   
            
            
               HU
            
            
               Az Európai Unió Hivatalos Lapja
            
            
               C 114/28
            
         A Törvényszék (harmadik tanács) T-392/09. sz., 1. garantovaná a.s. kontra Európai Bizottság ügyben 2012. december 12-én hozott ítélete ellen az 1. garantovaná a.s. által 2013. február 22-én benyújtott fellebbezés
   (C-90/13. P. sz. ügy)
   2013/C 114/43
   Az eljárás nyelve: angol
   
      Felek
   
   
      Fellebbező: az 1. garantovaná a.s. (képviselők: B. Hartnett, Barrister, O. Geiss, Rechtsanwalt, P. Lasok QC, J. Holmes, Barrister)
   
      A másik fél az eljárásban: az Európai Bizottság
   
      A fellebbező kérelmei
   
   A fellebbező azt kéri, hogy a Bíróság:
   
               —
            
            
               helyezze hatályon kívül a Törvényszék T-392/09. sz. ügyben 2012. december 12-én hozott ítéletét, amennyiben az a fellebbező Törvényszék előtti keresetének második kérelmére vonatkozik;
            
         
               —
            
            
               adjon helyt e jogalapnak mint megalapozottnak;
            
         
               —
            
            
               csökkentse a bírság mértékét 2,1 millió euróra, mely összeg a fellebbező 2008. évi forgalmának 10 %-át jelenti a megtámadott ítélet 84. pontja szerint; és
            
         
               —
            
            
               kötelezze a Bizottságot a fellebbező költségeinek viselésére.
            
         
      Jogalapok és fontosabb érvek
   
   A fellebbező úgy érvel, hogy a Törvényszék tévedett, amikor elutasította a fellebbező által hivatkozott második jogalapot.
   Az 1/2003 rendelet (1) 23. cikkének (2) bekezdése értelmében „a bírság nem haladhatja meg az (érintett vállalkozás) előző üzleti év teljes forgalmának 10 %-át”. Az „előző üzleti év” a Bizottság versenyszabályok megsértését megállapító és bírságot kiszabó határozatának elfogadása időpontját közvetlenül megelőző teljes üzleti év.
   A jelen esetben az „előző üzleti év forgalma” a 2008. év forgalma, nem a Bizottság által figyelembe vett forgalom. A 2007. év forgalmának figyelembe vételének következtében a Garantovanával szemben kiszabott bírság összege majdnem elérte a bizottsági határozat elfogadását (2009. július 22.) megelőző üzleti év forgalmának 100 %-át.
   A fellebbező előadja, hogy a 23. cikk (2) bekezdésének egyértelmű szövegezésével és céljával ellentétes és jogellenes azon tény, miszerint a Bizottság a 2007. évi forgalmat vette figyelembe. Amint a Garantovaná a Törvényszék előtti eljárásban felhozott második jogalapjában kifejtette, a bírság összegét ekképpen csökkenteni kell a 23. cikk (2) bekezdésével összhangban, vagy a Bíróság EUMSZ 261. cikk és az 1/2003 rendelet 31. cikke szerinti korlátlan felülvizsgálati jogkörének keretében.
   
      (1)  A Tanács 1/2003/EK rendelete (2002. december 16.) a Szerződés 81. és 82. cikkében meghatározott versenyszabályok végrehajtásáról (HL L 1., 2003.1.4., 1. o.).